b'\n_START_ARTICLE_\nVenus de Barcelona\n_START_SECTION_\nDescripci\xc3\xb3\n_START_PARAGRAPH_\nFa uns 21 cm. d\'al\xc3\xa7ada. Representa la deessa Venus nua, per\xc3\xb2 tapant-se el pubis amb una tovallola o Himati\xc3\xb3 i els pits amb la seva m\xc3\xa0 dreta. Li falten els peus. Correspon al tipus anomenat "Venus p\xc3\xbadica" que representen, entre altres, est\xc3\xa0tues tan conegudes com la Venus de Medici, l\'Afrodita de Cnidos, l\'Afrodita de Menofant o la venus Capitolina.\n_START_SECTION_\nLa troballa\n_START_PARAGRAPH_\nEs va produir cap a 1952. Va ser una troballa casual, mentre Juan Jos\xc3\xa9 Morales Anguita i el seu fill \xc3\x81ngel Morales Velasco removien les terres d\'un hort que conreaven. Aquest hort es trobava dins de l\'antic terme de Sant Andreu de Palomar, prop de la conflu\xc3\xa8ncia del passeig de Fabra i Puig amb el carrer Manuel Sancho, a tocar de la Meridiana. Actualment, aquesta zona est\xc3\xa0 completament urbanitzada i no hi ha not\xc3\xadcies de cap altra troballa arqueol\xc3\xb2gica destacable en aquest mateix entorn._NEWLINE_Inicialment, els descobridors es van endur la figura a casa seva, on els petits de la fam\xc3\xadlia Morales hi jugaven com si fos una nina. Uns mesos despr\xc3\xa9s la van vendre a un drapaire el qual, a la vegada, la va traspassar a un antiquari. Finalment, el 1955, es va formalitzar la seva venda a l\'Ajuntament de Barcelona i va passar a formar part de les col\xc2\xb7leccions del Museu d\'Hist\xc3\xb2ria de Barcelona, on es conserva (amb el n\xc3\xbamero d\'inventari 3.500)\n_START_SECTION_\nDataci\xc3\xb3\n_START_PARAGRAPH_\nEls primers estudis sobre la pe\xc3\xa7a la consideraven una obra romana, del segle I, tot i que amb alguns dubtes a causa d\'algunes particularitats de la seva iconografia, no gaire comunes entre les peces antigues. Posteriorment, a causa d\'aquests mateixos dubtes, es va posar en q\xc3\xbcesti\xc3\xb3 la cronologia antiga de la pe\xc3\xa7a i s\'apunta a una cronologia moderna, considerant que podria tractar-se d\'un bronzetto o petita estatueta de bronze feta modernament a la manera de les escultures antigues.\n_START_SECTION_\nFama\n_START_PARAGRAPH_\nLa denominaci\xc3\xb3 "Venus de Barcelona" proposada des del comen\xc3\xa7ament per Duran i Sanpere i Serra R\xc3\xa0fols va fer fortuna. Es pot comptar, en aquest sentit, entre les figures femenines incorporades a les respectives mitologies locals de diverses poblacions de Catalunya\xcb\x90 Venus de Badalona, Venus de Gav\xc3\xa0, Venus d\'Iluro, Venus de Lloret, Venus de S\'Agar\xc3\xb3 (obra de Joan Rebull), etc. Cap als anys seixanta i setanta del segle XX se la va voler convertir en un s\xc3\xadmbol de la ciutat i aix\xc3\xad, per exemple, l\'alcalde lliurava com a regal als visitants il\xc2\xb7lustres de Barcelona una reproducci\xc3\xb3 d\'aquesta estatueta. Es va instituir, tamb\xc3\xa9, un premi anomenat "Venus de Barcelona" per a promocionar la ind\xc3\xbastria de la moda a Barcelona.'